Document ID: 32012R0441
Publication Date: 2012-05-24

Title and Content:
NARIADENIE KOMISIE (EÚ) č. 441/2012
z 24. mája 2012,
ktorým sa menia a dopĺňajú prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí látok bifenazát, bifentrín, boskalid, kadusafos, chlórantraniliprol, chlórtalonil, klotianidín, cyprokonazol, deltametrín, dikamba, difenokonazol, dinokap, etoxazol, fenpyroximát, flubendiamid, fludioxonil, glyfozát, metalaxyl-M, meptyldinokap, novalurón, tiametoxám a triazofos v určitých produktoch alebo na nich
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a),
keďže:
(1)
Maximálne hladiny rezíduí (maximum residue levels, MRL), pokiaľ ide o bifenazát, bifentrín, chlórtalonil, deltametrín, etoxazol, glyfozát, metalaxyl-M a triazofos, sa stanovili v prílohe II a v časti B prílohy III k nariadeniu (ES) č. 396/2005. Maximálne hladiny rezíduí, pokiaľ ide o látky boskalid, chlórantraniliprol, klotianidín, cyprokonazol, dikamba, difenokonazol, dinokap, fenpyroximát, flubendiamid, fludioxonil, meptyldinokap, novalurón a tiametoxám, sa stanovili v časti A prílohy III k nariadeniu (ES) č. 396/2005. Pre kadusafos sa predtým nestanovili žiadne MRL v žiadnej z príloh k nariadeniu (ES) č. 396/2005.
(2)
V súvislosti s postupom týkajúcim sa povolenia používania prípravku na ochranu rastlín s obsahom účinnej látky metalaxyl-M v prípade šalátu, valeriánky poľnej, žeruchy, barborky jarnej, rukoly, červenej horčice, listov a výhonkov hlúbovej zeleniny, bola podaná žiadosť v zmysle článku 6 ods. 1 nariadenia (ES) č. 396/2005 týkajúca sa úpravy existujúcich MRL.
(3)
Pokiaľ ide o fludioxonil, takáto žiadosť sa podala v prípade valeriánky poľnej, šalátu, endívie, žeruchy, rukoly, listov a výhonkov hlúbovej zeleniny, špenátu, mangoldu a čerstvých byliniek. Pokiaľ ide o glyfozát, takáto žiadosť sa podala v prípade šošovice. Pokiaľ ide o chlórantraniliprol, takáto žiadosť sa podala v prípade citrusového ovocia, jahôd, fazule a hrachu so strukmi a bez strukov, šošovice, iných strukovín, artičok pravých, ryže a kávových zŕn.
(4)
V súlade s článkom 8 nariadenia (ES) č. 396/2005 príslušný členský štát posúdil tieto žiadosti a zaslal Komisii hodnotiace správy.
(5)
Európsky úrad pre bezpečnosť potravín (ďalej len „úrad“) posúdil žiadosti a hodnotiace správy a preskúmal najmä riziká pre spotrebiteľov, a v prípade potreby aj pre zvieratá, a vydal odôvodnené stanoviská k navrhovaným MRL (2). Tieto stanoviská zaslal Komisii a členským štátom a zverejnil ich.
(6)
Úrad vo svojich odôvodnených stanoviskách skonštatoval, že pokiaľ ide o používanie fludioxonilu na valeriánke poľnej, žeruche, rukole, listoch a výhonkoch hlúbovej zeleniny a čerstvých bylinkách, údaje nie sú dostatočné na podporu žiadaných MRL. Pokiaľ ide o chlórantraniliprol na fazuli so strukom a bez strukov, šošovicu a iné strukoviny, úrad dospel k záveru, že údaje nie sú dostatočné na podporu žiadaných MRL.
(7)
Pokiaľ ide o iné použitia, úrad dospel vo svojich odôvodnených stanoviskách k záveru, že všetky požiadavky na údaje boli splnené a že úpravy MRL odporúčané úradom sú prijateľné, pokiaľ ide o bezpečnosť spotrebiteľov, na základe posúdenia vystavenia spotrebiteľa pre 27 špecifických európskych spotrebiteľských skupín. Úrad zohľadnil najaktuálnejšie informácie o toxikologických vlastnostiach látky metalaxyl-M. Ani celoživotná expozícia spotrebiteľov tejto látke prostredníctvom konzumácie všetkých potravín, ktoré môžu obsahovať túto látku, ani krátkodobá expozícia spôsobená extrémnou konzumáciou príslušných plodín a produktov neukázali, že existuje riziko prekročenia prijateľného denného príjmu (acceptable daily intake, ADI) alebo akútnej referenčnej dávky (acute reference dose, ARfD).
(8)
Dňa 9. júla 2011 Výbor pre potravinový kódex (3) prijal CXL pre látky bifenazát, bifentrín, boskalid, kadusafos, chlórantraniliprol, chlórtalonil, klotianidín, cyprokonazol, deltametrín, dikamba, difenokonazol, dinokap, etoxazol, fenpyroximát, flubendiamid, fludioxonil, meptyldinokap, novalurón, tiametoxám a triazofos. Tieto CXL by mali byť zahrnuté do nariadenia (ES) č. 396/2005 ako MRL s výnimkou tých hodnôt CXL, ktoré nie sú pre európsku skupinu spotrebiteľov bezpečné a v súvislosti s ktorými predložila Únia Výboru pre potravinový kódex výhrady (4).
(9)
Na základe odôvodnených stanovísk a vedeckej správy úradu a vzhľadom na faktory týkajúce sa zvažovanej skutočnosti navrhované úpravy MRL spĺňajú požiadavky článku 14 ods. 2 nariadenia (ES) č. 396/2005.
(10)
Nariadenie (ES) č. 396/2005 by sa preto malo zodpovedajúcim spôsobom zmeniť a doplniť.
(11)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
PRIJALA TOTO NARIADENIE:
Článok 1
Prílohy II a III k nariadeniu (ES) č. 396/2005 sa menia a dopĺňajú v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 24. mája 2012

Classification:
Level 1 Topics: 100157
100155
100149
100147
100156
Level 2 Topics: 100244
100257
100215
100249
100196
Level 3 Topics: 13
2090
2014
2735
1268
All Topics: 1442
2357
2735
2987
3469
5451
6569